Skuld van R320 eis 11 lewens | Maroela Media
Die versorgingsoord in Hailun ná die brand
Wang Gui (45) het glo sy humeur verloor nadat hy 'n ander inwoner beskuldig het dat hy 200 yuan (sowat R320) by hom gesteel het, het die Xinhua-nuusagentskap berig. Personeellede en ander inwoners by die Lianhe-versorgingsoord in Hailun het probeer om Wang te kalmeer, maar dit het nie gewerk nie.
Wang het vroeg Vrydagoggend die gebou aan die brand gesteek. Sowat 32 mense was in die gebou toe die brand uitgebreek het. Elf mense, insluitend Wang, is in die brand oorlede. Die slagoffers was almal tussen 45 en 87 jaar oud, het die polisie in Hailun aan Xinhua gesê.
Wang is by die versorgingsoord opgeneem nadat hy 'n beroerte gehad het en niemand gehad het wat vir hom kon sorg nie. Die versorgingsoord bedien bejaarde inwoners van die platteland wat nie 'n ander inkomste het nie.